Kampvegter teen Marievale-uitsettings neem eie leweWillie Koekemoer. Foto: Facebook Willie Koekemoer (41), die man wat die voortou geneem het om geregtigheid te kry vir inwoners van Marievale wat onwettig uit hul huise in dié ou militêre basis gesit is, het Saterdagmiddag sy eie lewe geneem. Maroela Media het vroeër berig inwoners van Marievale was in Mei verheug ná ŉ hooggeregshof-uitspraak deur regter N. Davis in Pretoria dat hulle na dié basis mag terugkeer nadat hulle in November gewelddadig van die basis verwyder is. Davis het bevind dat alle inwoners van Marievale toegelaat moet word om terug te keer na hul huise en waar dit nié moontlik is nie, moet die Suid-Afrikaanse Nasionale Weermag (SANW) vir hulle alternatiewe behuising verskaf. Dit het egter nie gebeur nie en inwoners word steeds toegang tot die perseel belet. Wanda Koekemoer, Willie se ma, het Maandag aan Maroela Media bevestig dat Willie Saterdag sy eie lewe geneem het. “My skoonsussie het hom gebel en hy het gesê ‘tannie, ek is verskriklik moeg’. Hy het gesê hy kyk op in die son en sien God se gesig,” het Wanda gesê. Haar seun is onlangs in ŉ kliniek opgeneem waar dokters hom gediagnoseer het met uitbranding en hy vir sewe dae slaapterapie ontvang het. “Toe hy daar uitkom, het hy drie soorte medikasie gebruik, hy was soos ŉ zombie,” sê sy. “Daardie kinders wat in Happiness Village (die nedersetting waarin talle van Marievale se gewese inwoners nou noodgedwonge gehuisves word) woon wat so koud kry, het hom so gepla. Ons het gery en gaan koerante indruk by die openinge van die huise dat die winterwind nie deur hulle sny nie. Hy was so bekommerd oor hulle.” Wanda beskryf Willie as iemand wat altyd die goed in ander raakgesien het. “Hy was net goed vir mense, hy was régtig net goed vir mense.” Louise du Plessis, prokureur van Lawyers for Human Rights wat die Marievale-inwoners verteenwoordig, het Maandag aan Maroela Media gesê die weermag bly nou terugval op die “alternatiewe behuising”-idee. Die t-hemde wat vir Willie Koekemoer se begrafnis laat druk is. Foto: Verskaf Sy het benadruk dat inwoners ná talle skrywes waartydens hulle geen reaksie van die weermag ontvang het nie uiteindelik ŉ vergadering met lede gehou het waartydens ŉ inspeksie gedoen is. “Die weermag stel nou voor dat die mense kan terugkeer na Marievale en in twee groot bungalows bly wat elk 120 mense kan huisves. Vroue en mans moet geskei word, daar is geen privaatheid nie, asook geen kookgeriewe nie. Dít is die alternatiewe behuising wat hulle voorstel. Dit is nie voldoende vir ons kliënte nie.” Hofdokumente wat dit stel dat die minister van verdediging en militêre veterane, kol. Mkhize, bevelvoerder van Marievale, en ŉ ander senior beampte van die weermag hulle skuldig maak aan minagting van die hof, is volgens Du Plessis reeds aan die drie beteken. Die minagtingaansoek sal teen 14 Augustus aangehoor word. “Ons vra daar moet bevind word dat hulle die hofbevel minag en dat tronkstraf dan opgelê word.” Maroela Media het in Desember berig inwoners van Marievale is sonder heenkome gelaat nadat die weermag glo ondanks die hofinterdik voortgegaan het om hulle gewelddadig uit hul huise te sit. Koekemoer het destyds aan Maroela Media gesê ŉ dringende interdik is op 1 Desember 2017 deur die hooggeregshof in Johannesburg toegestaan waardeur die uitsetting van inwoners van Marievale verhoed word. Die weermag het egter ondanks die interdik bloot voortgegaan om inwoners uit te sit en toegang tot hul wonings in die basis te weier. Willie sal Vrydag uit die AGS-kerk in Nigel begrawe word, dieselfde kerk waarin hy en sy vrou destyds getroud is. Die mense van Happiness Village het volgens Wanda T-hemde laat druk met Willie se gesig daarop en sal almal Vrydag die begrafnis bywoon.